title: Директива 2010/77/ЕC на Комисията от 10 ноември 2010 година за изменение на Директива 91/414/ЕИО на Съвета по отношение на датите, на които изтича включването в приложение I на някои активни вещества  Текст от значение за ЕИП

text:
               11.11.2010

               BG

               Официален вестник на Европейския съюз

               L 293/48

         ДИРЕКТИВА 2010/77/ЕC НА КОМИСИЯТА
   от 10 ноември 2010 година
   за изменение на Директива 91/414/ЕИО на Съвета по отношение на датите, на които изтича включването в приложение I на някои активни вещества
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               Срокът на валидност на включването в приложение I към Директива 91/414/ЕИО на активните вещества, изброени в приложението към настоящата директива, изтича между 31 май 2011 г. и 31 декември 2012 г.

               (2)

               В член 5, параграф 5 от Директива 91/414/ЕИО се предвижда, че при поискване включването на активно вещество в приложение I може да бъде подновявано, при условие че бъде подадено заявление най-късно две години преди планираната дата на изтичане на периода на включване. Комисията получи искания за подновяване на включването на всички упоменати в съображение 1 вещества.

               (3)

               Необходимо е да бъдат определени подробни правила за представянето и оценяването на допълнителна информация с оглед подновяване на включването в приложение I. Поради това е целесъобразно да бъде подновено включването на активните вещества, упоменати в съображение 1, за периода, необходим за да се даде на заявителите възможност да подготвят заявленията си и да се даде на Комисията възможност да извърши оценка и да вземе решение относно тези заявления.

               (4)

               Следователно е целесъобразно Директива 91/414/ЕИО да бъде съответно изменена.

               (5)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Най-късно до 31 март 2011 г. държавите-членки приемат и публикуват законовите, подзаконовите и административните разпоредби, необходими за спазването на настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби от 1 април 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   Влизане в сила
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Адресати на настоящата директива са държавите-членки.

      Съставено в Брюксел на 10 ноември 2010 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      ПРИЛОЖЕНИЕ
      Приложение I към Директива 91/414/ЕИО се изменя, както следва:

                  (1)

                  Ред 7 се заменя със следното:

                              №

                              Популярно наименование, идентификационни номера

                              Наименование по IUPAC

                              Чистота (1)

                              Влизане в сила

                              Изтичане срока на включването

                              Специални разпоредби

                              „7

                              Метсулфурон-метил
                              CAS № 74223-64-6
                              ЕИО № 441

                              Метил2-(4-метокси-6-метил-1,3,5,-триазин-2-илкарбамоилсулфамоил)бензоат

                              960 g/kg

                              1 юли 2001 г.

                              31 декември 2015 г.

                              Може да бъде разрешена единствено употребата като хербицид.
                              При вземане на решение съгласно единните принципи държавите-членки трябва да обърнат специално внимание на:

                                          —

                                          опазването на подпочвените води;

                                          —

                                          въздействието върху водните организми и да гарантират, че условията за разрешение включват, когато това е целесъобразно, мерки за намаляване на риска.

                                    Дата, на която Постоянният фитосанитарен комитет завърши доклада за преглед: 16 юни 2000 г.“

                  (2)

                  Редове от 9 до 28 се заменят със следното:

                              №

                              Популярно наименование, идентификационни номера

                              Наименование по IUPAC

                              Чистота (2)

                              Влизане в сила

                              Изтичане срока на включването

                              Специални разпоредби

                              „9

                              Триасулфурон
                              CAS № 82097-50-5
                              CIPAC № 480

                              1-[2-(2-хлороетокси)фенилсулфонил]-3-(4-метокси-6-метил-1,3,5-триазин-2-ил)урея

                              940 g/kg

                              1 август 2001 г.

                              31 декември 2015 г.

                              Може да бъде разрешена единствено употребата като хербицид.
                              При вземане на решение съгласно единните принципи държавите-членки трябва да обърнат специално внимание на:

                                          —

                                          опазването на подпочвените води;

                                          —

                                          въздействието върху водните организми и да гарантират, че условията за разрешение включват, когато това е целесъобразно, мерки за намаляване на риска.

                                    Дата, на която Постоянният фитосанитарен комитет завърши доклада за преглед: 13 юли 2000 г.

                              10

                              Есфенвалерат
                              CAS № 66230-04-4
                              CIPAC № 481

                              (S)-α-Циано-3-феноксибензил-(S)-2-(4-хлорофенил)-3-метилбутират

                              830 g/kg

                              1 август 2001 г.

                              31 декември 2015 г.

                              Може да бъде разрешена единствено употребата като инсектицид.
                              При вземане на решение съгласно единните принципи държавите-членки трябва да обърнат специално внимание на:

                                          —

                                          потенциалното въздействие върху водните организми и нецелевите членестоноги и да гарантират, че условията за разрешение включват, когато това е целесъобразно, мерки за намаляване на риска.

                                    Дата, на която Постоянният фитосанитарен комитет завърши доклада за преглед: 13 юли 2000 г.

                              11

                              Бентазон
                              CAS № 25057-89-0
                              CIPAC № 366

                              3-изопропил-(1Н)-2,1,3-бензотиадиазин-4-(3Н)-он-2,2-диоксид

                              960 g/kg

                              1 август 2001 г.

                              31 декември 2015 г.

                              Може да бъде разрешена единствено употребата като хербицид.
                              При вземането на решение съгласно единните принципи държавите-членки трябва да обърнат специално внимание на опазването на подпочвените води.
                              Дата, на която Постоянният фитосанитарен комитет завърши доклада за преглед: 13 юли 2000 г.

                              12

                              Ламбда-цихалотрин
                              CAS № 91465-08-6
                              CIPAC № 463

                              смес в съотношение 1:1 от:

                                          (S)-α-циано-3-феноксибензил (Z)-(1R,3R)-3-(2-хлоро-3,3,3-трифлуоропропенил)-2,2-диметилциклопропанкарбоксилат
                                          и

                                          (R)-α-циано-3-феноксибензил (Z)-(1S,3S)-3-(2-хлоро-3,3,3-трифлуоропропенил)-2,2-диметилциклопропанкарбоксилат

                              810 g/kg

                              1 януари 2002 г.

                              31 декември 2015 г.

                              Може да бъде разрешена единствено употребата като инсектицид.
                              При вземане на решение съгласно единните принципи държавите-членки трябва да обърнат специално внимание на:

                                          —

                                          безопасността на работещите с препарата;

                                          —

                                          потенциалното въздействие върху водните организми и нецелевите членестоноги, включително пчелите, и да гарантират, че условията за разрешение включват, когато това е целесъобразно, мерки за намаляване на риска;

                                          —

                                          остатъчните количества в хранителните продукти и особено техните остри въздействия.

                                    Дата, на която Постоянният фитосанитарен комитет завърши доклада за преглед: 19 октомври 2000 г.

                              13

                              Фенхексамид
                              CAS № 126833-17-8
                              CIPAC № 603

                              N-(2,3-дихлоро-4-хидроксифенил)-1-метилциклохексанкарбоксамид

                              ≥ 950 g/kg

                              1 юни 2001 г.

                              31 декември 2015 г.

                              Може да бъде разрешена единствено употребата като фунгицид.
                              При вземане на решение съгласно единните принципи държавите-членки трябва да обърнат специално внимание на потенциалното въздействие върху водните организми и трябва да гарантират, че условията за разрешение включват, когато това е целесъобразно, мерки за намаляване на риска.
                              Дата, на която Постоянният фитосанитарен комитет завърши доклада за преглед: 19 октомври 2000 г.

                              14

                              Амитрол
                              CAS № 61-82-5
                              CIPAC № 90

                              H-[1,2,4]-триазол-3-иламин

                              900 g/kg

                              1 януари 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, ще бъдат взети под внимание заключенията от доклада за преглед относно амитрол, и по-специално допълнения I и II към него, така, както е завършен от Постоянния фитосанитарен комитет на 12 декември 2000 г. При тази цялостна оценка държавите-членки следва да обърнат специално внимание на:

                                          —

                                          защитата на работещите с препарата;

                                          —

                                          опазването на подпочвените води в уязвимите райони, по-специално по отношение на неземеделски употреби;

                                          —

                                          опазването на полезните членестоноги;

                                          —

                                          защитата и опазването на птиците и дивите бозайници. Употребата на амитрол по време на размножителния период се разрешава само когато съответната оценка на риска е доказала, че не е налице неприемливо въздействие, и когато условията за разрешение включват, когато това е целесъобразно, мерки за намаляване на риска.

                              15

                              Дикват
                              CAS № 2764-72-9 (йон), 85-00-7 (дибромид)
                              CIPAC № 55

                              9,10-дихидро-8a,10a-диазониафенантрен йон (дибромид)

                              950 g/kg

                              1 януари 2002 г.

                              31 декември 2015 г.

                              Въз основа на наличната информация може да бъде разрешена единствено употребата като земен хербицид и изсушаващо средства (десикант). Не може да се разрешава употреба за борба с водни плевели.
                              За прилагането на единните принципи, предвидени в приложение VI, ще бъдат взети под внимание заключенията от доклада за преглед относно дикват, и по-специално допълнения I и II към него, така, както е завършен от Постоянния фитосанитарен комитет на 12 декември 2000 г. При тази цялостна оценка държавите-членки трябва да обърнат специално внимание на:

                                          —

                                          потенциалното въздействие върху водните организми и да гарантират, че условията за разрешение включват, когато това е целесъобразно, мерки за намаляване на риска;

                                          —

                                          безопасността на работещите с препарата при непрофесионална употреба и да гарантират, че условията за разрешение включват, когато това е целесъобразно, мерки за намаляване на риска.

                              16

                              Пиридат
                              CAS № 55512-33.9
                              CIPAC № 447

                              6-хлоро-3-фенилпиридазин-4-ил S-октил тиокарбонат

                              900 g/kg

                              1 януари 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, ще бъдат взети под внимание заключенията от доклада за преглед относно пиридат, и по-специално допълнения I и II към него, така, както е завършен от Постоянния фитосанитарен комитет на 12 декември 2000 г. При тази цялостна оценка държавите-членки трябва да обърнат специално внимание на:

                                          —

                                          опазването на подпочвените води;

                                          —

                                          потенциалното въздействие върху водните организми и да гарантират, че условията за разрешение включват, когато това е целесъобразно, мерки за намаляване на риска.

                              17

                              Тиабендазол
                              CAS № 148-79-8
                              CIPAC № 323

                              2-тиазол-4-ил-1H-бензимидазол

                              985 g/kg

                              1 януари 2002 г.

                              31 декември 2015 г.

                              Може да бъде разрешена единствено употребата като фунгицид. Не се разрешава приложение за пръскане на листа на растения.
                              За прилагането на единните принципи, предвидени в приложение VI, ще бъдат взети под внимание заключенията от доклада за преглед относно тиабендазол, и по-специално допълнения I и II към него, така, както е завършен от Постоянния фитосанитарен комитет на 12 декември 2000 г. При тази цялостна оценка държавите-членки трябва да обърнат специално внимание на:

                                          —

                                          опазването на водните организми и на организмите в наносите и да гарантират, че условията за разрешение включват, когато това е целесъобразно, мерки за намаляване на риска.

                                    Следва да се прилагат подходящи мерки за намаляване на риска (например, очистване с инфузорна пръст или активен въглен), за предпазване на повърхностните води от неприемливи нива на замърсяване от отпадъчните води.

                              18

                                 Paecilomyces fumosoroseus разновидност Apopka 97, PFR 97 или CG 170, ATCC20874

                              Не се прилага

                              Липсата на вторични метаболити трябва да бъде проверена във всяка ферментационна среда с HPLC-техника.

                              1 юли 2001 г.

                              31 декември 2015 г.

                              Може да бъде разрешена единствено употребата като инсектицид.
                              Всяка ферментационна среда следва да бъде проверена с HPLC-техника, за да е сигурно, че липсват каквито и да било вторични метаболити.
                              Дата, на която Постоянният фитосанитарен комитет завърши доклада за преглед: 27 април 2001 г.

                              19

                              DPX KE 459 (флупирсулфурон-метил)
                              CAS № 144740-54-5
                              CIPAC № 577

                              2-(4,6-диметоксипиримидин-2-илкарбамоилсулфамоил)-6-трифлурометилникотинатна мононатриева сол

                              903 g/kg

                              1 юли 2001 г.

                              31 декември 2015 г.

                              Може да бъде разрешена единствено употребата като хербицид.
                              При вземането на решение съгласно единните принципи държавите-членки трябва да обърнат специално внимание на опазването на подпочвените води.
                              Дата, на която Постоянният фитосанитарен комитет завърши доклада за преглед: 27 април 2001 г.

                              20

                              Ацибензолар-S-метил
                              CAS № 135158-54-2
                              CIPAC № 597

                              бензо[1,2,3]тиадиазол-7-тиокарбоксилова киселина-S-метилов естер

                              970 g/kg

                              1 ноември 2001 г.

                              31 декември 2015 г.

                              Може да бъде разрешена единствено употребата като растителен активатор.
                              Дата, на която Постоянният фитосанитарен комитет завърши доклада за преглед: 29 юни 2001 г.

                              21

                              Цикланилид
                              CAS № 113136-77-9
                              CIPAC № 586

                              Няма данни

                              960 g/kg

                              1 ноември 2001 г.

                              31 декември 2015 г.

                              Може да бъде разрешена единствено употребата като регулатор на растежа на растенията.
                              Максимално допустимото съдържание на примес от 2,4-дихлороанилин (2,4-ДХА) в произведеното активно вещество следва да е 1 g/kg.
                              Дата, на която Постоянният фитосанитарен комитет завърши доклада за преглед: 29 юни 2001 г.

                              22

                              Железен фосфат
                              CAS № 10045-86-0
                              CIPAC № 629

                              Железен фосфат

                              990 g/kg

                              1 ноември 2001 г.

                              31 декември 2015 г.

                              Може да бъде разрешена единствено употребата като молускицид.
                              Дата, на която Постоянният фитосанитарен комитет завърши доклада за преглед: 29 юни 2001 г.

                              23

                              Пиметрозин
                              CAS № 123312-89-0
                              CIPAC № 593

                              (Е)-6-метил-4-[(пиридин-3-илметилен)амино]-4,5-дихидро-2H[1,2,4]-триазин-3 он

                              950 g/kg

                              1 ноември 2001 г.

                              31 декември 2015 г.

                              Може да бъде разрешена единствено употребата като инсектицид.
                              При вземането на решение съгласно единните принципи държавите-членки трябва да обърнат специално внимание на опазването на водните организми.
                              Дата, на която Постоянният фитосанитарен комитет завърши доклада за преглед: 29 юни 2001 г.

                              24

                              Пирафлуфен-етил
                              CAS № 129630-19-9
                              CIPAC № 605

                              Етил 2-хлоро-5-(4-хлоро-5-дифлуорометокси-1-метилпиразол-3-ил)-4-флуорофеноксиацетат

                              956 g/kg

                              1 ноември 2001 г.

                              31 декември 2015 г.

                              Може да бъде разрешена единствено употребата като хербицид.
                              При вземането на решение съгласно единните принципи държавите-членки трябва да обърнат специално внимание на опазването на водораслите и водните растения и да прилагат, когато това е целесъобразно, мерки за намаляване на риска.
                              Дата, на която Постоянният фитосанитарен комитет завърши доклада за преглед: 29 юни 2001 г.

                              25

                              Глифозат
                              CAS № 1071-83-6
                              CIPAC № 284

                              N-(фосфонометил)-глицин

                              950 g/kg

                              1 юли 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, ще бъдат взети под внимание заключенията от доклада за преглед относно глифозат, и по-специално допълнения I и II към него, така, както е завършен от Постоянния фитосанитарен комитет на 29 юни 2001 г. При тази цялостна оценка държавите-членки следва да обърнат специално внимание на:

                                          —

                                          опазването на подпочвените води в уязвимите райони, по-специално по отношение на неземеделски употреби.

                              26

                              Тифенсулфурон-метил
                              CAS № 79277-27-3
                              CIPAC № 452

                              Метил 3-(4-метокси-6-метил-1,3,5-триазин-2-илкарбамоил-сулфамоил)тиофен-2-карбоксилат

                              960 g/kg

                              1 юли 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагане на единните принципи, предвидени в приложение VI, ще бъдат взети под внимание заключенията от доклада за преглед относно тифенсулфурон-метил, и по-специално допълнения I и II към него, така, както е завършен от Постоянния фитосанитарен комитет на 29 юни 2001 г. При тази цялостна оценка държавите-членки следва да обърнат специално внимание на:

                                          —

                                          опазването на подпочвените води;

                                          —

                                          въздействието върху водните растения и да гарантират, че условията за разрешение включват, когато това е целесъобразно, мерки за намаляване на риска.

                              27

                              2,4-D
                              CAS № 94-75-7
                              CIPAC № 1

                              (2,4-дихлорофенокси) оцетна киселина

                              960 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно 2,4-Д, и по-специално допълнения I и II към него, така, както е завършен от Постоянния фитосанитарен комитет на 2 октомври 2001 г. При тази цялостна оценка държавите-членки следва да обърнат специално внимание на:

                                          —

                                          опазването на подпочвените води, когато активното вещество се използва в уязвими поради техните почвени и/или климатични условия райони;

                                          —

                                          абсорбцията му от кожата;

                                          —

                                          опазването на необхванатите от оценката членестоноги и гарантират, че условията за разрешение включват, когато това е целесъобразно, мерки за намаляване на риска.

                              28

                              Изопротурон
                              CAS № 34123-59-6
                              CIPAC № 336

                              3-(4-изопропилфенил)-l,l-диметилурея

                              970 g/kg

                              1 януари 2003 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно изопротурон, и по-специално допълнения I и II към него, така, както е завършен от Постоянния фитосанитарен комитет на 7 декември 2001 г. При тази цялостна оценка държавите-членки следва да обърнат специално внимание на:

                                          —

                                          опазването на подпочвените води, когато активното вещество се използва в уязвими поради техните почвени и/или климатични условия райони, или когато то се използва в по-големи дози от тези, описани в доклада за преглед, и да прилагат, когато това е целесъобразно, мерки за намаляване на риска;

                                          —

                                          опазването на водните организми и да гарантират, че условията за разрешение включват, когато това е целесъобразно, мерки за намаляване на риска.“

                  (3)

                  Редове от 30 до 39 се заменят със следното:

                              №

                              Популярно наименование, идентификационни номера

                              Наименование по IUPAC

                              Чистота (3)

                              Влизане в сила

                              Изтичане срока на включването

                              Специални разпоредби

                              „30

                              Ипроваликарб
                              CAS № 140923-17-7
                              CIPAC № 620

                              {2-Метил-1-[1-(4-метилфенил)етилкарбонил]пропил}– карбамик киселинен изопропилестер

                              950 g/kg
                              (временна спецификация)

                              1 юли 2002 г.

                              31 декември 2015 г.

                              Може да бъде разрешена единствено употребата като фунгицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно ипроваликарб, и по-специално допълнения I и II към него, така, както е завършен от Постоянния комитет по хранителната верига и здравето на животните на 26 февруари 2002 г. При тази цялостна оценка:

                                          —

                                          спецификациите на произведения за търговски цели технически материал трябва да бъдат потвърдени и подкрепени от съответните аналитични данни. Лабораторният материал, използван в досието за токсичност, следва да бъде сравнен и проверен спрямо тази спецификация на техническия материал;

                                          —

                                          държавите-членки трябва да обърнат специално внимание на защитата на работещите с препарата.

                              31

                              Просулфурон
                              CAS № 94125-34-5
                              CIPAC № 579

                              1-(4-метокси-6-метил-1,3,5-триазин-2-ил)-3-[2-(3,3,3-трифлуоропропил)фенилсулфонил]урея

                              950 g/kg

                              1 юли 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагане на единните принципи, предвидени в приложение VI, следва да бъдат взети под внимание заключенията от доклада за преглед относно просулфурон, и по-специално допълнения I и II към него, така, както е завършен от Постоянния комитет по хранителната верига и здравето на животните на 26 февруари 2002 г. При тази цялостна оценка държавите-членки:

                                          —

                                          трябва внимателно да преценят риска за водните растения, ако активното вещество се прилага в близост до повърхностни води. Когато това е целесъобразно, следва да се прилагат мерки за намаляване на риска;

                                          —

                                          трябва да обърнат специално внимание на опазването на подпочвените води, когато активното вещество се прилага в уязвими поради техните почвени и/или климатични условия райони. Когато това е целесъобразно, следва да се прилагат мерки за намаляване на риска.

                              32

                              Сулфосулфурон
                              CAS № 141776-32-1
                              CIPAC № 601

                              1-(4,6-диметоксипиримидин-2-ил)-3-[2-етансулфонил-имидазо[1,2- a]пиридин) сулфонил] урея

                              980 g/kg

                              1 юли 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагане на единните принципи, предвидени в приложение VI, следва да бъдат взети под внимание заключенията от доклада за преглед относно сулфосулфурон, и по-специално допълнения I и II към него, така, както е завършен от Постоянния комитет по хранителната верига и здравето на животните на 26 февруари 2002 г. При тази цялостна оценка държавите-членки трябва да обърнат специално внимание на:

                                          —

                                          опазването на водните растения и водораслите. Когато това е целесъобразно, следва да се прилагат мерки за намаляване на риска;

                                          —

                                          опазването на подпочвените води, когато активното вещество се прилага в уязвими поради техните почвени и/или климатични условия райони.

                              33

                              Цинидон-етил
                              CAS № 142891-20-1
                              CIPAC № 598

                              (Z)-етил 2-хлоро-3-[2-хлоро-5-циклохекс-1-ен-1,2-дикарбоксимидо)фенил]акрилат

                              940 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно цинидон-етил, и по-специално допълнения I и II към него, така, както е завършен от Постоянния комитет по хранителната верига и здравето на животните на 19 април 2002 г. При тази цялостна оценка държавите-членки следва да обърнат специално внимание на:

                                          —

                                          риска от замърсяване на подпочвените води, когато активното вещество се прилага в райони с уязвими почви (например почви с неутрални или високи стойности на рН) и/или климатични условия;

                                          —

                                          опазването на водните организми.

                                    Условията за разрешение трябва да включват, когато това е целесъобразно, мерки за намаляване на риска.

                              34

                              Цихалофоп бутил
                              CAS № 122008-85-9
                              CIPAC № 596

                              Бутил-(R)-2-[4(4-циано-2-флуорофенокси) фенокси]пропионат

                              950 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно цихалофоп бутил, и по-специално допълнения I и II към него, така, както е завършен от Постоянния комитет по хранителната верига и здравето на животните на 19 април 2002 г. При тази цялостна оценка държавите-членки трябва да преценят внимателно:

                                          —

                                          потенциалното въздействие на въздушните приложения върху нецелеви организми и по-специално върху водните видове. Условията за разрешение трябва да включват, когато това е целесъобразно, ограничения или мерки за намаляване на риска.

                                          —

                                          потенциалното въздействие на земните приложения върху водните организми, обитаващи оризовите полета. Условията за разрешение трябва да включват, когато това е целесъобразно, мерки за намаляване на риска.

                              35

                              Фамоксадон
                              CAS № 131807-57-3
                              CIPAC № 594

                              3-анилино-5-метил-5-(4-феноксифенил)-1,3-оксазолидин-2,4-дион

                              960 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като фунгицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно фамоксадон, и по-специално допълнения I и II към него, така, както е завършен от Постоянния комитет по хранителната верига и здравето на животните на 19 април 2002 г. При тази цялостна оценка държавите-членки трябва да обърнат специално внимание на:

                                          —

                                          потенциалните хронични рискове на изходното вещество или на метаболитите за земните червеи;

                                          —

                                          опазването на водните организми и да гарантират, че условията за разрешение включват, когато това е целесъобразно, мерки за намаляване на риска;

                                          —

                                          защитата на работещите с препарата.

                              36

                              Флорасулам
                              CAS № 145701-23-1
                              CIPAC № 616

                              2′, 6′, 8-Трифлуоро-5-метокси-[1,2,4]-триазоло [1,5-c] пиримидин-2-сулфонанилид

                              970 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно флорасулам, и по-специално допълнения I и II към него, така, както е завършен от Постоянния комитет по хранителната верига и здравето на животните на 19 април 2002 г. При тази цялостна оценка държавите-членки следва да обърнат специално внимание на:

                                          —

                                          потенциалния риск от заразяване на подпочвените води в случаите, в които препаратът се прилага в уязвими поради техните почвени и/или климатични условия райони. Условията за разрешение трябва да включват, когато това е целесъобразно, мерки за намаляване на риска.

                              37

                              Металаксил-M
                              CAS № 70630-17-0
                              CIPAC № 580

                              Метил (R)-2-{[(2,6-диметилфенил)метоксиацетил] амино} пропионат

                              910 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като фунгицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно металаксил-М, и по-специално допълнения I и II към него, така, както е завършен от Постоянния комитет за хранителната верига и здравето на животните на 19 април 2002 г. При тази цялостна оценка:

                                          —

                                          следва да се обърне специално внимание на риска от замърсяване на подпочвените води от активното вещество или от неговите разпадни продукти CGA 62826 и CGA 108906, когато активното вещество се прилага в уязвими поради техните почвени и/или климатични условия райони. Когато това е целесъобразно, следва да бъдат приети мерки за намаляване на риска.

                              38

                              Пиколинафен
                              CAS № 137641-05-5
                              CIPAC № 639

                              4′-Флуоро-6-[(α,α,α-трифлуоро-м-толил)окси] пиколинанилид

                              970 g/kg

                              1 октомври 2002 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно пиколинафен, и по-специално допълнения I и II към него, така, както е завършен от Постоянния комитет по хранителната верига и здравето на животните на 19 април 2002 г. При тази цялостна оценка държавите-членки следва да обърнат специално внимание на:

                                          —

                                          опазването на водните организми. Условията за разрешение следва да включват, когато това е целесъобразно, мерки за намаляване на риска.

                              39

                              Флумиоксазин
                              CAS № 103361-09-7
                              CIPAC № 578

                              N-(7-флуоро-3,4-дихидро-3-оксо-4-проп-2-инил-2H-1,4-бензоксазин-6-ил)циклохекс-1-ен-1,2-дикарбоксимид

                              960 g/kg

                              1 януари 2003 г.

                              31 декември 2015 г.

                              Може да бъде разрешена единствено употребата като хербицид.
                              За прилагането на единните принципи, предвидени в приложение VI, следва да бъдат взети под внимание заключенията от доклада за преглед относно флумиоксазин, и по-специално допълнения I и II към него, така, както е завършен от Постоянния комитет по хранителната верига и здравето на животните на 28 юни 2002 г. При тази цялостна оценка държавите-членки трябва да преценят внимателно:

                                          —

                                          риска за водните растения и водораслите. Условията за разрешение трябва да включват, когато това е целесъобразно, мерки за намаляване на риска.“

         (1)  Допълнителни подробности за идентичността и спецификациите на активните вещества са предоставени в техните доклади за преглед.

         (2)  Допълнителни подробности за идентичността и спецификациите на активните вещества са предоставени в техните доклади за преглед.

         (3)  Допълнителни подробности за идентичността и спецификациите на активните вещества са предоставени в техните доклади за преглед.


title: Директива 2010/83/ЕС на Комисията от 30 ноември 2010 година за изменение на Директива 91/414/ЕИО на Съвета с оглед включването на напропамид като активно вещество  Текст от значение за ЕИП

text:
               1.12.2010

               BG

               Официален вестник на Европейския съюз

               L 315/29

         ДИРЕКТИВА 2010/83/ЕС НА КОМИСИЯТА
   от 30 ноември 2010 година
   за изменение на Директива 91/414/ЕИО на Съвета с оглед включването на напропамид като активно вещество
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 на Комисията (3) се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на евентуалното им включване в приложение I към Директива 91/414/ЕИО. В този списък е включен напропамид. С Решение 2008/902/ЕО на Комисията (4) беше решено веществото напропамид да не бъде включено в приложение I към Директива 91/414/ЕИО.

               (2)

               В съответствие с член 6, параграф 2 от Директива 91/414/ЕИО първоначалният нотификатор, наричан по-долу „заявителят“, е подал ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (3)

               Заявлението бе подадено до Дания, която е определена за докладваща държава-членка по силата на Регламент (ЕО) № 1490/2002. Беше спазен установеният срок за ускорената процедура. Спецификацията на активното вещество беше прецизирана. Подкрепените видове употреба са идентични с онези, които са били предмет на Решение 2008/902/ЕО. Посоченото заявление отговаря също така на останалите съществени и процедурни изисквания на член 15 от Регламент (ЕО) № 33/2008.

               (4)

               Дания подложи на оценка подадените от заявителя нова информация и данни и подготви допълнителен доклад. Тя предостави този доклад на Европейския орган за безопасност на храните (наричан по-долу „органът“) и на Комисията на 30 юни 2009 г. Органът предостави допълнителния доклад на другите държави-членки и на заявителя за коментар и препрати получените коментари на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 26 март 2010 г. (6) органът представи своето заключение относно напропамид на Комисията. Проектът на доклад за оценка, допълнителният доклад и заключението на органа бяха предмет на преглед от страна на държавите-членки и Комисията в рамките на Постоянния комитет по хранителната верига и здравето на животните и придобиха окончателен вид на 28 октомври 2010 г. под формата на доклад на Комисията за преглед за напропамид.

               (5)

               В допълнителния доклад, изготвен от докладващата държава-членка, и в новото заключение на органа вниманието беше основно насочено към опасенията, довели до невключването. Тези опасения по-специално бяха свързани с възможното замърсяване на подпочвените води с метаболита 2-(1-нафтилокси)пропионова киселина, наричан по-долу „NOPA“, и с риска за бозайниците, рибоядните птици и водните организми. Предоставените от заявителя нови данни сочат следното. Метаболитът NOPA не е нито от токсикологична, нито от биологична значимост. Нещо повече, рискът за птиците и бозайниците може да се сметне за нисък, докато по отношение на риска за водните организми бяха идентифицирани приемливи видове употреба, на основата на предоставените допълнителни данни.

               (6)

               Въз основа на гореизложеното, допълнителните данни и информация, предоставени от заявителя, позволяват да бъдат отхвърлени конкретните опасения, довели до невключването. Не са повдигани други останали нерешени въпроси от научно естество.

               (7)

               От различните проведени изследвания става ясно, че може да се очаква продуктите за растителна защита, съдържащи напропамид, да отговарят по принцип на изискванията, установени в член 5, параграф 1, букви a) и б) от Директива 91/414/ЕИО, по-специално по отношение на видовете употреба, изследвани и подробно изложени в доклада за преглед на Комисията. Поради това е целесъобразно напропамид да бъде включен в приложение I, като по този начин се гарантира, че във всички държави-членки разрешенията за продукти за растителна защита, съдържащи това активно вещество, ще могат да бъдат издавани в съответствие с разпоредбите на посочената директива.

               (8)

               Без да се засяга това заключение, е уместно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на вещество в приложение I може да става при определени условия. Поради това е целесъобразно от заявителя да се изиска да предостави допълнителна информация за водния риск, който представляват метаболитите, продукт на фотолиза, и NOPA, както и информация за оценката на риска по отношение на водните растения.

               (9)

               Въз основа на гореизложеното е целесъобразно Директива 91/414/ЕИО да бъде съответно изменена.

               (10)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 30 юни 2011 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   Настоящата директива влиза в сила на 1 януари 2011 г.
   Член 4
   Адресати на настоящата директива са държавите-членки.

      Съставено в Брюксел на 30 ноември 2010 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 326, 4.12.2008 г., стр. 35.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; Conclusion on the peer review of the pesticide risk assessment of the active substance napropamide. [Заключение от партньорската проверка на оценката на риска, който представлява активното вещество напропамид, използвано като пестицид.] EFSA Journal (бюлетин на ЕОБХ) 2010 г.; 8(4):1565. [73 pp.]. doi:10.2903/j.efsa.2010.1565. Публикувано онлайн на следната интернет страница: www.efsa.europa.eu

      ПРИЛОЖЕНИЕ
      Следното вписване се добавя в края на таблицата в приложение I към Директива 91/414/ЕИО:

                     Номер

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „315

                     Напропамид
                     CAS №: 15299-99-7

                        (RS)-N,N-диетил-2-(1-нафтилокси)пропионамид

                     ≥ 930 g/kg
                     (Рацемична смес)
                     Съответни примеси:
                     Толуол: не повече от 1,4 g/kg

                     1 януари 2011 г.

                     31 декември 2020 г.

                     ЧАСТ A
                     Може да бъде разрешена единствено употребата като хербицид.
                     ЧАСТ Б
                     За да бъдат спазени единните принципи, предвидени в приложение VI, следва да се вземат предвид изводите от доклада за преглед на напропамид, и по-специално допълнения I и II към него, в окончателната версия, изготвена от Постоянния комитет по хранителната верига и здравето на животните на 28 октомври 2010 г.
                     При тази цялостна оценка държавите-членки трябва да обърнат специално внимание на:

                                 —

                                 безопасността на оператора: указанията за употреба трябва да предвиждат използване на подходяща лична предпазна екипировка, при необходимост;

                                 —

                                 защитата на водните организми: в условията за получаване на разрешения трябва да бъдат включени, когато това е целесъобразно, мерки за намаляване на риска, като например създаване на адекватни буферни зони;

                                 —

                                 безопасността на потребителите по отношение на концентрацията в подпочвените води на метаболита 2-(1-нафтилокси)пропионова киселина, наричан по-долу „NOPA“.

                           Съответните държави-членки гарантират, че заявителят предоставя на Комисията не по-късно от 31 декември 2012 г. информация, потвърждаваща оценката на експозицията на повърхностните води по отношение на метаболитите, продукт на фотолиза, и метаболита NOPA, и информация по отношение на оценката на риска за водните растения.“

         (1)  Допълнителна информация във връзка с идентификацията и спецификацията на активното вещество е предоставена в доклада за преглед.


title: Директива 2010/58/ЕС на Комисията от 23 август 2010 година за изменение на Директива 91/414/ЕИО на Съвета по отношение на разширяването на употребата на активното вещество ипродион  Текст от значение за ЕИП

text:
               24.8.2010

               BG

               Официален вестник на Европейския съюз

               L 221/12

         ДИРЕКТИВА 2010/58/ЕС НА КОМИСИЯТА
   от 23 август 2010 година
   за изменение на Директива 91/414/ЕИО на Съвета по отношение на разширяването на употребата на активното вещество ипродион
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1, втора алинея, второ тире от нея,
   като има предвид, че:

               (1)

               С Директива 2003/31/ЕО на Комисията (2) ипродионът бе включен като активно вещество в приложение I към Директива 91/414/ЕИО.

               (2)

               При подаване на заявлението за включване на ипродиона неговият единствен нотификатор Bayer предостави данни за употребата му като фунгицид, като тези данни са в подкрепа на общото заключение, че може да се очаква продуктите за растителна защита, съдържащи ипродион, да отговарят напълно на изискванията за безопасност, посочени в член 5, параграф 1, букви а) и б) от Директива 91/414/ЕИО.

               (3)

               В допълнение към тази употреба друг нотификатор — DEVGEN, подаде заявление за изменение, с което да се разреши употребата на ипродион като нематоцид. Нотификаторът DEVGEN предостави допълнителна информация в подкрепа на такова разширяване на употребата.

               (4)

               Франция направи оценка на предоставената информация и на 12 януари 2010 г. информира Комисията за заключенията си, че поисканото разширяване на употребата не поражда никакви допълнителни рискове, освен вече взетите предвид в специалните разпоредби относно ипродион в приложение I към Директива 91/414/ЕИО и в доклада на Комисията за преглед относно това вещество. По-конкретно Франция изготви няколко допълнения към доклада за оценка по отношение на съответните аспекти от оценката на риска, чиито заключения потвърждават приемливостта на подобно разширяване на употребата.

               (5)

               Поради това е обосновано да се изменят специалните разпоредби относно ипродион.

               (6)

               Следователно е целесъобразно Директива 91/414/ЕИО да бъде съответно изменена.

               (7)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Държавите-членки приемат и публикуват не по-късно от 24 декември 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 25 декември 2010 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 23 август 2010 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 101, 23.4.2003 г., стр. 3.

      ПРИЛОЖЕНИЕ
      В приложение I към Директива 91/414/ЕИО позиция 50 се заменя със следното:

                     №

                     Общоприето наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „50

                     Ипродион
                     CAS № 36734-19-7
                     CIPAC № 278

                     3-(3,5-дихлорофенил)-низопропил-2,4-диоксо-имидазолидин-1-карбоксимид

                     960 g/kg

                     1 януари 2004 г.

                     31 декември 2013 г.

                     Разрешава се единствено за употреба като фунгицид и нематоцид.
                     За прилагането на единните принципи, предвидени в приложение VI, се отчитат заключенията на доклада за преглед за ипродиона, и по-специално допълнения I и II към него така, както са завършени на 3 декември 2002 г. от Постоянния комитет по хранителната верига и здравето на животните. В тази обща оценка държавите-членки:

                                 —

                                 следва да обърнат специално внимание на потенциалното заразяване на подземните води, когато активното вещество се прилага във високо съдържание (по-конкретно върху тревни площи) върху кисели почви (pH под 6) при уязвими климатични условия,

                                 —

                                 трябва внимателно да разгледат риска за водните безгръбначни, ако активното вещество се прилага в пряка близост до повърхностни води. При необходимост следва да се вземат мерки за намаляване на риска.“

         (1)  Допълнителна информация за идентичността и спецификацията на активното вещество е предоставена в доклада за преглед.


title: Директива 2011/5/ЕС на Комисията от 20 януари 2011 година за изменение на Директива 91/414/ЕИО на Съвета с оглед на включването на химексазол като активно вещество и за изменение на Решение 2008/934/ЕО  Текст от значение за ЕИП

text:
               21.1.2011

               BG

               Официален вестник на Европейския съюз

               L 18/34

         ДИРЕКТИВА 2011/5/ЕС НА КОМИСИЯТА
   от 20 януари 2011 година
   за изменение на Директива 91/414/ЕИО на Съвета с оглед на включването на химексазол като активно вещество и за изменение на Решение 2008/934/ЕО
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списъкът с активни вещества, които да бъдат оценени с оглед на евентуалното им включване в приложение I към Директива 91/414/ЕИО. Този списък включва химексазол.

               (2)

               В съответствие с член 11д от Регламент (ЕО) № 1490/2002 заявителят оттегли одобрението си за включването на посоченото активно вещество в приложение I към Директива 91/414/ЕИО в рамките на два месеца след получаване на проекта на доклада за оценка. Вследствие на това бе прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества (4) във връзка с невключването на химексазол.

               (3)

               В съответствие с член 6, параграф 2 от Директива 91/414/ЕИО първоначалният заявител (наричан по-нататък „заявителят“) е подал ново заявление, с което изисква прилагането на ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Финландия, която е определена за докладваща държава-членка по силата на Регламент (ЕО) № 451/2000. Установеният срок за ускорената процедура бе спазен. Спецификацията на активното вещество и одобрените видове употреба са идентични с онези, които са били предмет на Решение 2008/934/ЕО. Посоченото заявление отговаря също така на останалите съществени и процедурни изисквания на член 15 от Регламент (ЕО) № 33/2008.

               (5)

               Финландия разгледа допълнителните данни, предоставени от заявителя, и изготви допълнителен доклад. На 17 септември 2009 г. Финландия предостави този доклад на Европейския орган за безопасност на храните (наричан по-нататък „Органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на коментари и препрати получените коментари на Комисията. В съответствие с член 20, параграф 1 от Регламент (ЕО) № 33/2008 и по искане на Комисията на 4 ноември 2010 г. Органът представи заключението си по отношение на химексазол на Комисията (6). Проектът на доклад за оценка, допълнителният доклад и заключението на Органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно формулирани на 23 ноември 2010 г. под формата на доклад на Комисията за преглед на химексазол.

               (6)

               Направените различни проучвания показват, че продуктите за растителна защита, които съдържат химексазол, могат като цяло да отговорят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, които са били разгледани и уточнени в доклада за преглед на Комисията. Следователно е целесъобразно химексазол да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Без да се засяга това заключение, уместно е да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда включването на дадено вещество в приложение I да бъде обвързано с определени условия. Следователно е целесъобразно да се изиска от заявителя да предостави допълнителна информация, потвърждаваща характера на остатъчните вещества в кореноплодните култури и да докаже наличието на риск за зърноядните птици и бозайници.

               (8)

               Следва да се предвиди разумен срок преди включването на дадено активно вещество в приложение I, за да се позволи на държавите-членки и на заинтересованите страни да се подготвят за спазването на новите изисквания, които произтичат от това включване.

               (9)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който те да преразгледат съществуващите разрешения за продукти за растителна защита, които съдържат химексазол, за да се гарантира, че изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I, са изпълнени. Държавите-членки следва да променят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да бъде предоставен по-дълъг срок за представянето и оценката на пълната документация, предвидена в приложение III, за всеки продукт за растителна защита и за всяка предвидена употреба в съответствие с единните принципи, определени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, оценявани в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7) показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Следователно, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която удовлетворява изискванията на приложение II към посочената директива. Това уточнение обаче не налага нови задължения на държавите-членки или на притежателите на разрешения в сравнение с приетите досега директиви за изменение на приложение I.

               (11)

               Въз основа на гореизложеното е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО предвижда невключването на химексазол и отнемането на разрешенията за продукти за растителна защита, които съдържат това вещество, до 31 декември 2011 г. Необходимо е да бъде заличен редът, засягащ химексазол в приложението към гореспоменатото решение.

               (13)

               На горното основание Решение 2008/934/ЕО следва да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Заличава се редът, засягащ химексазол в приложението към Решение 2008/934/ЕО.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 4
   1.   В съответствие с Директива 91/414/ЕИО държавите-членки, когато е необходимо, изменят или отнемат до 1 декември 2011 г. съществуващите разрешения за продукти за растителна защита, съдържащи химексазол като активно вещество.
   До тази дата те проверяват по-специално дали условията в приложение I към посочената директива по отношение на химексазол са изпълнени, с изключение на условията, определени в част Б от вписването за това активно вещество, както и че притежателят на разрешението разполага с документация или има достъп до документация, която отговаря на изискванията на приложение II към посочената директива, в съответствие с условията на член 13 от нея.
   2.   Чрез дерогация от разпоредбите на параграф 1 за всеки разрешен продукт за растителна защита, съдържащ химексазол като единствено активно вещество или като едно от няколко активни вещества, всички от които са включени в приложение I към Директива 91/414/ЕИО най-късно до 31 май 2011 г., държавите-членки извършват повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като вземат предвид част Б от вписването в приложение I към посочената директива относно химексазол. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   В резултат на тази оценка държавите-членки:

               а)

               в случай на продукт, съдържащ химексазол като единствено активно вещество, когато е необходимо, изменят или отнемат разрешението не по-късно от 31 май 2015 г.; или

               б)

               в случай на продукт, съдържащ химексазол като едно от няколко активни вещества, когато е необходимо, изменят или отнемат разрешението не по-късно от 31 май 2015 г. или до датата, определена за такова изменение или отнемане в съответната директива или директиви, с които веществото или веществата е/са добавени към приложение I към Директива 91/414/ЕИО, в зависимост от това коя от двете дати е по-късната.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 20 януари 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; Заключение относно партньорската проверка на оценката на риска от пестициди за активното вещество химексазол. EFSA Journal (бюлетин на ЕОБХ) 2010 г.; 8(11):1653. [63 стр.]. doi:10.2903/j.efsa.2010.1653. Публикувано онлайн на: www.efsa.europa.eu

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следното вписване се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „318

                     Химексазол
                     CAS №:

                        10004-44-1

                     CIPAC №: 528

                     5-метилизоксазол-3-ол (или 5-метил-1,2-оксазол-3-ол)

                     ≥ 985 g/kg

                     1 юни 2010 г.

                     31 май 2021 г.

                     ЧАСТ A
                     Може да бъде разрешена единствено употреба като фунгицид за гранулиране на семена от захарна тръстика в специализирани съоръжения за обработка на семена.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията на доклада от прегледа за химексазол, и по-специално допълнения I и II към него, така, както са окончателно формулирани от Постоянния комитет по хранителната верига и здравето на животните на 23 ноември 2010 г.
                     При тази цялостна оценка държавите-членки обръщат специално внимание на:

                                 —

                                 безопасността на оператори и работници. Условията за разрешаване трябва да включват, когато е целесъобразно, предпазни мерки;

                                 —

                                 риска за зърноядните птици и бозайници.

                           Когато е целесъобразно, условията за употреба включват мерки за намаляване на риска.
                     Съответните държави-членки изискват да им бъде предоставена информация, потвърждаваща характера на остатъчните вещества в кореноплодните култури и риска за зърноядните птици и бозайници.
                     Те следва да гарантират, че заявителят предоставя на Комисията тази информация за потвърждаване до 31 май 2013 г.“

         (1)  Подробности за идентичността и спецификацията на активното вещество са предоставени в доклада за преглед.


title: Директива 2011/37/ЕС на Комисията от 30 март 2011 година за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства  Текст от значение за ЕИП

text:
               31.3.2011

               BG

               Официален вестник на Европейския съюз

               L 85/3

         ДИРЕКТИВА 2011/37/ЕС НА КОМИСИЯТА
   от 30 март 2011 година
   за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/53/ЕО на Европейския парламент и на Съвета от 18 септември 2000 г. относно излезлите от употреба превозни средства (1), и по-специално член 4, параграф 2, буква б) от нея,
   като има предвид, че:

               (1)

               С Директива 2000/53/ЕО се забранява използването на олово, живак, кадмий и шествалентен хром в материалите и компонентите на превозните средства, пускани на пазара след 1 юли 2003 г., освен в случаите, изброени в приложение II към горепосочената директива, и при уточнените там условия. Съгласно член 4, параграф 2, буква б) от Директива 2000/53/ЕО, приложение II към тази директива следва да бъде редовно адаптирано от Комисията към научно-техническия напредък.

               (2)

               В приложение II към Директива 2000/53/ЕО се изброяват материалите и компонентите на превозните средства, освободени от забраната, поместена в член 4, параграф 2, буква а) от директивата. Превозните средства, пуснати на пазара преди датата на изтичане на дадено освобождаване, могат да съдържат олово, живак, кадмий или шествалентен хром в материалите и компонентите, изброени в приложение II към Директива 2000/53/ЕО.

               (3)

               Определени материали и компоненти, съдържащи олово, живак, кадмий или шествалентен хром, следва да останат освободени от забраната, формулирана в член 4, параграф 2, буква а) от Директива 2000/53/ЕО, тъй като употребата на тези вещества в тези конкретни материали и компоненти все още не може да се избегне по научен и технически път. Поради това е уместно да се продължи срокът на споменатите освобождавания, докато стане възможно забранените вещества да не бъдат използвани.

               (4)

               Използването на олово в термоелектрични материали за автомобила, за приложения, свързани с намаляване на емисиите на CO2 чрез използване на топлината на отработилите газове, понастоящем е технически и научно неизбежно. По тази причина споменатите материали следва да бъдат временно освободени от забраната, установена с член 4, параграф 2, буква а) от Директива 2000/53/ЕО.

               (5)

               Определени материали и компоненти, съдържащи олово, живак, кадмий или шествалентен хром, следва да останат освободени от забраната, установена с член 4, параграф 2, буква а) от Директива 2000/53/ЕО, без крайна дата, тъй като употребата на тези вещества в конкретните материали и компоненти, изброени в приложение II към споменатата директива, все още не може да бъде избегната по научен и технически път.

               (6)

               В приложение II към Директива 2000/53/ЕО се предвижда резервните части, пускани на пазара след 1 юли 2003 г., които се използват за превозни средства, пуснати на пазара преди 1 юли 2003 г., да бъдат освободени от разпоредбите на член 4, параграф 2, буква а) от споменатата директива. Това освобождаване позволява превозните средства, пуснати на пазара преди влизането в сила на забраната от споменатия член, да бъдат ремонтирани с резервни части, отговарящи на същите изисквания за качество и безопасност, като частите, с които тези превозни средства са били оборудвани първоначално.

               (7)

               Резервните части за превозни средства, пуснати на пазара след 1 юли 2003 г., но преди изтичане на срока на дадено освобождаване съгласно приложение II към Директива 2000/53/ЕО, не попадат в обхвата на горното освобождаване. Следователно резервните части за тези превозни средства трябва да са без съдържание на тежки метали, дори и да се използват за замяна на части, които първоначално са съдържали тежки метали.

               (8)

               В някои случаи е технически невъзможно превозни средства да се ремонтират при използване на резервни части, различни от оригиналните, тъй като това би изисквало промени в размерите и функционалните параметри на цялата система на превозните средства. Такива резервни части не могат да бъдат монтирани в превозни средства, първоначално произведени с части, съдържащи тежки метали, като съответно тези превозни средства не могат да бъдат ремонтирани и може да се наложи да бъдат преждевременно изведени от експлоатация. Следователно приложение II към Директива 2000/53/ЕО трябва да бъде изменено така, че да позволява ремонтирането на такива превозни средства.

               (9)

               Поради това директива 2000/53/ЕО следва да бъде съответно изменена.

               (10)

               Мерките, предвидени в настоящата директива, са в съответствие със становището на комитета, създаден в съответствие с член 18, параграф 1 от Директива 2006/12/ЕО на Европейския парламент и на Съвета от 5 април 2006 г. относно отпадъците (2),

         ПРИЕ НАСТОЯЩАТА ДИРЕКТИВА:
   Член 1
   Приложение II към Директива 2000/53/ЕО се заменя с текста от приложението към настоящата директива.
   Член 2
   Държавите-членки въвеждат в действие законовите, подзаконовите и административните разпоредби, необходими, за да се съобразят с настоящата директива, най-късно до 31 декември 2011 г.
   Член 3
   Настоящата директива влиза в сила на двадесетия ден след датата на публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 30 март 2011 година.

            За Комисията

            Председател

         José Manuel BARROSO

      (1)  ОВ L 269, 21.10.2000 г., стр. 34.

      (2)  ОВ L 114, 27.4.2006 г., стр. 9.

      ПРИЛОЖЕНИЕ

            „ПРИЛОЖЕНИЕ II

               Материали и компоненти, освободени от разпоредбите на член 4, параграф 2, буква а)

                        Материали и компоненти

                        Обхват и дата на изтичане на освобождаването

                        Да се етикетират или направят идентифицируеми в съответствие с член 4, параграф 2, буква б), iv)

                           Олово като легиращ елемент

                                    1 a).

                                    Стомана за механична обработка и компоненти от партидно горещо поцинкована стомана, с тегловно съдържание на олово до 0,35 %

                                    1 б).

                                    Поцинковани при постоянно подаване стоманени листове с тегловно съдържание на олово до 0,35 %

                        Превозни средства, чийто тип е одобрен преди 1 януари 2016 г., и резервни части за тези превозни средства

                                    2 а).

                                    Алуминий за механична обработка с тегловно съдържание на олово до 2 %

                        Като резервни части за превозни средства, пуснати на пазара преди 1 юли 2005 г.

                                    2 б).

                                    Алуминий с тегловно съдържание на олово до 1,5 %

                        Като резервни части за превозни средства, пуснати на пазара преди 1 юли 2008 г.

                                    2 в).

                                    Алуминий с тегловно съдържание на олово до 0,4 %

                            (2)

                                    3.

                                    Медна сплав с тегловно съдържание на олово до 4 %.

                            (2)

                                    4 a).

                                    Лагерни черупки и втулки

                        Като резервни части за превозни средства, пуснати на пазара преди 1 юли 2008 г.

                                    4 б).

                                    Лагерни черупки и втулки в двигатели, предавателни механизми и компресори за климатични инсталации

                        1 юли 2011 г. и резервни части за превозни средства, пуснати на пазара преди 1 юли 2011 г.

                           Олово и оловни съединения в компоненти

                                    5.

                                    Акумулаторни батерии

                            (2)

                        X

                                    6.

                                    Виброгасители (амортисьори)

                        Превозни средства, чийто тип е одобрен преди 1 януари 2016 г., и резервни части за тези превозни средства

                        X

                                    7 a).

                                    Вулканизиращи вещества и стабилизатори за еластомери в спирачни маркучи, горивни маркучи, вентилационни маркучи, еластомерни/метални части в приложения за ходовата част, както и за опорни тампони за двигатели

                        Като резервни части за превозни средства, пуснати на пазара преди 1 юли 2005 г.

                                    7 б).

                                    Вулканизиращи вещества и стабилизатори за еластомери в спирачни маркучи, горивни маркучи, вентилационни маркучи, еластомерни/метални части в приложения за ходовата част, както и за опорни тампони за двигатели, с тегловно съдържание на олово до 0,5 %

                        Като резервни части за превозни средства, пуснати на пазара преди 1 юли 2006 г.

                                    7 в).

                                    Свързващи вещества за еластомери за силови предавателни механизми, с тегловно съдържание на олово до 0,5 %

                        Като резервни части за превозни средства, пуснати на пазара преди 1 юли 2009 г.

                                    8 а).

                                    Олово в припой за прикрепване на електрически и електронни компоненти към печатни платки и олово в покритието на крачетата на компонентите, различни от електролитни алуминиеви кондензатори, в изводите на компонентите и в електронните печатни платки

                        Превозни средства, чийто тип е одобрен преди 1 януари 2016 г., и резервни части за тези превозни средства

                        X (1)

                                    8 б).

                                    Олово в припой за приложения в електрониката, различни от запояване върху електронни печатни платки или върху стъкло

                        Превозни средства, чийто тип е одобрен преди 1 януари 2011 г., и резервни части за тези превозни средства

                        X (1)

                                    8 в).

                                    Олово в покритието на изводите на електролитни алуминиеви кондензатори

                        Превозни средства, чийто тип е одобрен преди 1 януари 2013 г., и резервни части за тези превозни средства

                        X (1)

                                    8 г).

                                    Олово, използвано при запояване върху стъкло в датчиците за въздушния поток

                        Превозни средства, чийто тип е одобрен преди 1 януари 2015 г., и резервни части за такива превозни средства

                        X (1)

                                    8 д).

                                    Олово в припой с висока температура на топене (т.е. сплави на оловото с 85 % или повече тегловно съдържание на олово)

                            (3)

                        X (1)

                                    8 е).

                                    Олово, използвано в съответстващи на изискванията системи с електрически контактни щифтове

                            (3)

                        X (1)

                                    8 ж).

                                    Олово в припой за създаване на надеждна електрическа връзка между полупроводниковия кристал и носещата част в корпусите на интегрални схеми от типа Flip-Chip

                            (3)

                        X (1)

                                    8 з).

                                    Олово в припой за прикрепване на топлоотвеждащи пластини към радиатора на силови полупроводникови блокове с размер на кристала поне 1 cm2 площ на проекцията и номинална плътност на тока поне 1 A за mm2 площ от силициевия кристал

                            (3)

                        X (1)

                                    8 и).

                                    Олово в припой за приложения с гледжосване в електрониката върху стъкло, с изключение на запояване при многопластово гледжосване

                        Превозни средства, чийто тип е одобрен преди 1 януари 2013 г., и резервни части за тези превозни средства (4)

                        X (1)

                                    8 й).

                                    Олово в припой за запояване при многопластово гледжосване

                            (3)

                        X (1)

                                    9.

                                    Легла на клапани

                        Като резервни части за типове двигатели, разработени преди 1 юли 2003 г.

                                    10 а).

                                    Електрически и електронни компоненти, съдържащи олово в стъкло или керамика, в химично съединение, представляващо стъклена или керамична матрица, в стъклен или керамичен материал или в химично съединение, представляващо стъклокерамична матрица.
                                    Това освобождаване не важи за използването на олово във:

                                                —

                                                стъкло в колби и глазура на запалителни свещи,

                                                —

                                                керамични изолационни материали за компонентите, изброени в 10 б), 10 в) и 10 г).

                        X (5) (за компоненти, различни от пиезокерамиките в двигателите)

                                    10 б).

                                    Олово в керамични диелектрични материали на основата на цирконат-титанат на оловото, използвани в кондензатори, които са част от интегрални схеми или дискретни полупроводникови елементи

                                    10 в).

                                    Олово в керамични диелектрици на кондензатори за номинално напрежение, което е по-ниско от 125 V~ или 250 V=

                        Превозни средства, чийто тип е одобрен преди 1 януари 2016 г., и резервни части за тези превозни средства

                                    10 г.).

                                    Олово в керамични диелектрици на кондензатори за компенсация на температурно определените отклонения на датчиците в ултразвуковите хидроакустични системи

                            (3)

                                    11.

                                    Пиротехнически задействащи устройства

                        Превозни средства, чийто тип е одобрен преди 1 юли 2006 г., и резервни части за тези превозни средства

                                    12.

                                    Съдържащи олово термоелектрични материали за електротехнически приложения в автомобила с цел намаляване на емисиите на CO2 чрез използване на топлината на отработилите газове

                        Превозни средства, чийто тип е одобрен преди 1 януари 2019 г., и резервни части за тези превозни средства

                        X

                           Шествалентен хром

                                    13 а).

                                    Покрития против корозия

                        Като резервни части за превозни средства, пуснати на пазара преди 1 юли 2007 г.

                                    13 б).

                                    Покрития против корозия, използвани за сглобките с болтове и гайки за ходовата част

                        Като резервни части за превозни средства, пуснати на пазара преди 1 юли 2008 г.

                                    (14)

                                    Като антикорозионен агент за охладителната система от въглеродна стомана на абсорбционни хладилни уредби в моторните каравани до 0,75 тегловни % в охлаждащия разтвор, освен ако е възможно използването на други технологии за охлаждане (т.е. на разположение на пазара за приложение в моторни каравани) и не води до отрицателни въздействия върху околната среда, здравето и/или безопасността на потребителите

                        X

                           Живак

                                    15 а).

                                    Газоразрядни лампи за фарове

                        Превозни средства, чийто тип е одобрен преди 1 юли 2012 г., и резервни части за тези превозни средства

                        X

                                    15 б).

                                    Луминесцентни лампи, използвани в дисплеите на арматурните табла

                        Превозни средства, чийто тип е одобрен преди 1 юли 2012 г., и резервни части за тези превозни средства

                        X

                           Кадмий

                                    16.

                                    Акумулатори за електрически превозни средства

                        Като резервни части за превозни средства, пуснати на пазара преди 31 декември 2008 г.

               Забележки:

                        —

                        При еднороден материал, за олово, шествалентен хром и живак се допуска максимална тегловна концентрация до 0,1 %, а за кадмий — 0,01 %.

                        —

                        Разрешава се без ограничения повторната употреба на части от превозни средства, които вече са били на пазара към датата на изтичане на освобождаването, тъй като употребата им не е предмет на член 4, параграф 2, буква а).

                        —

                        Резервните части, пуснати на пазара след 1 юли 2003 г., които се използват за превозни средства, пуснати на пазара преди 1 юли 2003 г., се освобождават от разпоредбите на член 4, параграф 2, буква а) (6).

         (1)  Разглобяване, ако във връзка с точка 10, буква а) е надвишен средният праг от 60 грама за превозно средство. За прилагането на тази клауза няма да се вземат предвид електронни устройства, които не са монтирани на производствената линия от производителя.

         (2)  Настоящото освобождаване ще бъде преразгледано през 2015 г.

         (3)  Настоящото освобождаване ще бъде преразгледано през 2014 г.

         (4)  Настоящото освобождаване ще бъде преразгледано преди 1 януари 2012 г.

         (5)  Разглобяване, ако във връзка с точки 8 а) — 8 й) е надвишен средният праг от 60 грама за превозно средство. За прилагането на тази клауза няма да се вземат предвид електронни устройства, които не са монтирани на производствената линия от производителя.

         (6)  Тази клауза не важи за тежестите за балансиране на гуми, въгленовите четки за електродвигатели и спирачните накладки.“